Rebild Kommunes borgmester, Jesper Greth, slår fast, at de arbejder videre med placeringen af den nye børnehave ved Skørping Idrætscenter - til stor ærgelse for de lokale ildsjæle.

Der var store forventninger tirsdag aften, hvor Rebild Kommunes borgmester, Jesper Greth, havde indkaldt til dialogmøde om placeringen af den nye børnehave i Skørping. Skørping Idrætscenter, Skørping Lokalråd og en række andre lokale foreninger, var blevet forundrede og skuffede over at se, at Teknik- og Miljøudvalget, på et møde i begyndelsen af april, indstillede en plan til byrådet om, at den nye børnehave skal placeres midt i haludviklingsprojektet, Aktiv Center Rold Skov. Faktisk var beslutningen om placeringen allerede truffet den 18. november 2021 på et ellers lukket punkt under byrådsmødet. Men referatet er sidenhen blevet åbnet op. - Rebild Kommune har hele tiden været orienteret og positive omkring vores projekt, så jeg er rigtig skuffet over, at de ændrer kurs, siger Julie Mackenhauer, der er med i Skørping Idrætscenters bestyrelse og forkvinde for Aktiv Center Rold Skov. Kraftig reaktion fik borgmester til at reagere Ifølge udvalgsformand Leon Sebbelin har det hele tiden været planen, at kommunen skulle tage en dialog med Skørping Idrætscenter, Skørping Lokalråd og IF-Frem Skørping om den præcise placering ved hallen. Og det første møde fandt sted tirsdag aften. - Der var en kraftig reaktion på baggrund af udvalgsmødet, og derfor gav det god mening at samle alle parter for at få en dialog og for at høre, hvad de har at sige, siger Jesper Greth, der er borgmester i Rebild Kommune og som havde indkaldt til det første møde. Forud for mødet var Julie Mackenhauer spændt på, hvad mødet ville bringe med sig. - Vi håber, at få en forklaring på den her proces med lukkede punkter og planer, der kolliderer med vores. Og så håber vi, de er lydhøre, siger hun og fortæller, at de havde forberedt sig til mødet og kom med anderledes placeringsmuligheder til børnehaven. - Selvfølgelig skal vi have en ny børnehave. Og vi kan godt se synergier mellem Aktiv Center Rold Skov og børnehaven, men vi skal tage en langsigtet og fornuftig beslutning - og ikke forhaste tingene igennem, siger Julie Mackenhauer. Placeringen er fast TV2 Nord ville gerne have været med til det halvanden time lange dialogmøde, men det var ikke muligt. Efterfølgende slår Jesper Greth fast, at den politiske beslutning, som byrådet har truffet i november om at placere børnehaven ved hallen, stadig er den, de arbejder videre med. - Nu skal vi kigge mere detaljeret på planerne og få tænkt sammen, hvordan børnehaven kan spille sammen med planerne for hallen, siger han og fortæller, at de inden sommerferien skal have fundet en løsning. - Vi kom frem til, at deres rådgivere skal sætte sig sammen med vores for at finde ud af, hvordan vi kan tænke planerne sammen. Det er ikke sikkert, at alle ønsker bliver opfyldt, men vi er lydhøre, siger Jesper Greth. Lokale har ikke givet op endnu Den beslutning ærger Skørping Lokalråd, som gerne så, at der kom flere lokationer for børnehaven i spil. - Man risikerer at lukke hallens udviklingsmuligheder, så det er en kortsigtet løsning at placere børnehuset der, og man burde se på, om der var andre mere hensigtsmæssige steder i Skørping, siger Ilizabeth Hagemann, formand for Skørping Lokalråd, som ikke er den eneste, der er bekymret for placeringen. - Jeg oplever, at borgmesteren er låst fast på placeringen, og den kan vi ikke se os selv i. Der er lagt op til en dialog om den eksakte placering, men vi er bekymret for, at rammerne er for snævre, siger Julie Mackenhauer. Hun er positiv over at været inviteret til mødet tirsdag aften, og den efterfølgende dialog, men hun mener, at beslutningen er blevet truffet for hurtigt. - Det er en stor beslutning for alle foreninger, byens borgere og forældre - beslutningen skal tages på et grundigt grundlag, og alt skal tages i betragtning, siger hun. Selvom det umiddelbart ser ud til, at den nye børnehave i Skørping bliver placeret ved hallen, har Julie Mackenhauer ikke givet op endnu. - Der er snart et nyt byrådsmøde, med et nyt byråd, som skal tage stilling - så der er intet, der er afgjort endnu, siger hun. Onsdag aften er der borgermøde i Skørping Idrætscenter, hvor sagen skal diskuteres.